**EMLÉKEZTETŐ**

**a Rendvédelmi Ágazati Érdekvédelmi Tanács (RÁÉT)**

**üléséről**

**Helyszín:** Belügyminisztérium (Budapest, V. ker. József A. u. 2-4.), 108-as tanácsterem

**Időpont:** 2023. szeptember 21. 9.30 – 11.00 óra

**Levezető elnök:** Kovácsné dr. Szekér Enikő személyügyi helyettes államtitkár

**Jelen vannak:**  Kormányzati-Munkáltatói Oldal képviselői, jelenléti ív szerint

 Magyar Rendvédelmi Kar (MRK) Konzultatív Tanács (KT) képviselői, jelenléti ív szerint

**Napirendi pontok:**

1. A rendvédelmi szervek hivatásos és rendvédelmi igazgatási állományát érintő aktualitások (folyamatban lévő jogszabálymódosítások, illetményre vonatkozó kérdések)

2. A rendvédelmi dolgozók élet- és balesetbiztosítási konstrukciójának ismertetése

3. A tömbösített szolgálat bevezetésének tapasztalatai

4. Az egészségügyi szűrés bevezetésének lehetőségei

5. Ruházattal és felszereléssel kapcsolatos kérdéskörök

6. Egyebek

**Napirend előtt**

**Kovácsné dr. Szekér Enikő** **(BM személyügyi helyettes államtitkár):**

Köszöntötte az ülés résztvevőit – első alkalommal helyettes államtitkárként -, melynek keretében célként fogalmazta meg a megbecsült rendvédelmi személyi állomány erősítését. Ezt követően helyettes államtitkár asszony lehetőséget adott napirend előtti felszólalásra az MRK elnökének.

**Powell Pál nb. alezredes (MRK elnöke):**

A jelenlévők köszöntése után jelezte, hogy a javasolt napirendi pontokkal egyetért.

**1. napirendi pont**

**Kovácsné dr. Szekér Enikő (BM személyügyi helyettes államtitkár):**

A közbiztonság megerősítése érdekében szükséges törvények módosításáról szóló tervezetet (a továbbiakban: Tervezet) 2023 szeptemberében a KÁÉ és az SCSK megtárgyalta. A Tervezet Hszt-t érintő főbb tárgykörei a következők:

* A hivatásos állomány, valamint a rendvédelmi alkalmazott önként vállalt túlmunkájára vonatkozó rendelkezések hatályban tartása.
* A túlszolgálat pénzbeli megváltására vonatkozó, 2015-től hatályban lévő átmeneti rendelkezés hatályban tartása.
* A rendvédelmi tisztjelölti jogviszony törvény erejénél fogva történő megszűnése esetére a megtérítési kötelezettségének egyértelmű kizárása. A képzési költségek megtérítésére kötelezés nem indokolt a Hszt. 285/B. § szerinti esetben, hiszen a rendvédelmi tisztjelölti jogviszonyának megszüntetését követően is a rendvédelmi szervnél marad. Arra az esetre, amikor az előírt 10 évet nem tölti el a rendvédelmi szervnél, a megtérítési kötelezettség fennáll, de ekkor már hivatásos minőségében kerülhet erre sor.
* Rendvédelmi alkalmazott esetében munkáltatói jogviszony megszüntetés lehetősége.Konkrét eset miatt merült fel a szabályozási igény. A rendvédelmi igazgatási alkalmazott szolgálaton kívül vagyon elleni bűncselekményt követett el, a munkáltatónak a Hszt. alapján nem nyílt jogi lehetősége arra, hogy a jogviszonyt egyoldalúan megszüntesse. Erre tekintettel a munkáltató részére a jogviszony fenntartását ellehetetlenítő rendvédelmi igazgatási alkalmazott állománytagokkal szemben megfelelő jogi eszközként az érdemtelenség jogintézménye kerül beépítésre [Hszt. 288/F. §].
* A rendvédelemi igazgatási alkalmazotti bértábla felső határának emelése. A rendvédelmi igazgatási állomány szakmai utánpótlásának biztosítása és az állománymegtartó képességének növelése érdekében a rendvédelmi igazgatási jogviszony fizetési fokozataihoz rendelt illetménysáv felső határainak differenciált módon történő emelését tartalmazza a Tervezet. Az emelés forrásigényét a rendvédelmi szerv saját költségvetéséből biztosítja (csak a felső határ változik, ez az emelésre nem kötelez, a rendvédelmi szerv akkor biztosít magasabb juttatást, ha van rá fedezete). A bértábla az kormányhivatali illetménytáblára figyelemmel került kialakításra.
* Az egészségügyi szakdolgozói bérfejlesztés II. ütemének leképezése a rendvédelmi egészségügyi szakdolgozókra. A civil egészségügyi bérfejlesztés keretében új, sávos bérezési rendszer kerül kialakítása. A rendvédelmi ágazatban foglalkoztatott egészségügyi szakdolgozók nem tartoznak az egészségügyi ágazati előmeneteli szabályok hatálya alá. A civil egészségügyi szakdolgozói bérfejlesztés nem képezhető le a Hszt. hatálya alá tartozó egészségügyi szakdolgozókra, hiszen a foglalkoztatásukra és illetményükre a Hszt. irányadó; nem kerül sor a hivatásos vagy rendvédelmi igazgatási pótlékrendszer, bérrendszer átalakítására. A rendvédelemben az érintettek a Hszt. szerint kapják illetményüket, az egészségügyi szakdolgozói tevékenység a BM rendelet szerinti pótlékkal kerül értékelésre. Az egészségügyi szakdolgozói pótlék mértékét a rendvédelmi szervet vezető miniszter rendeletben állapítja meg az egyes szakdolgozói szolgálati beosztás vagy munkakör tekintetében a Hszt-ben meghatározott mértékű sávon belül. A civil béremelés mértékének ismeretében kerülhet sor a rendvédelmi egészségügyi szakdolgozók esteében a pótlék emelésére. A béremelés 2024. március 1-jei hatályú, így a vonatkozó BM rendelet előkészítése az év végére tervezett.
* A kötelező egészségbiztosítás ellátásairól szóló 1997. évi LXXXIII. törvény (Ebtv.) módosításának átvezetése. Az Ebtv. szerint a táppénzre jogosultság az egyévesnél idősebb, de háromévesnél fiatalabb gyermekét ápoló szülőnek évenként és gyermekenként 84 naptári napon át jár, ez egészült ki 2023. július 1-jei hatállyal azzal, hogy egyedülálló szülő esetén ezen időtartam 168 naptári nap. A hivatásos állomány tagja esetében gyermekápolásra nem táppénz, hanem egészségügyi szabadság jár, az időtartamok azonban egyeznek a civil szabályozással. Fentiekre tekintettel az Ebtv. módosításának átvezetése szükséges a Hszt-ben.
* Kiemelt határvadász szolgálati pótlék. A határvadászok esetében a kiemelt határvadász szolgálati pótlékra vonatkozó szabályok módosítása, az elmúlt 1 év gyakorlati tapasztalatai alapján, az ORFK javaslataira figyelemmel.

Kovácsné dr. Szekér Enikő helyettes államtitkár felhívta a figyelmet arra, hogy a hivatásos állományt érintő 2024. január 1-jei 170%-os hivatásos pótlékemelés már jogszabályban biztosított, ez év őszén a végrehajtás előkészítése szükséges.

Kérdés hiányában az 1. napirendi pontot helyettes államtitkár asszony lezárta.

**2. napirendi pont**

**Szőke Irma** **(BM gazdasági helyettes államtitkár):**

Szőke Irma gazdasági helyettes államtitkár asszony tájékoztatást adott a rendvédelmi dolgozók élet- és balesetbiztosításáról. Hangsúlyozta, hogy a beérkezett ajánlatok rendkívül magasak voltak. Erre tekintettel – az első ajánlattételi kör után – belügyminiszter úrhoz azzal a javaslattal fordult a szakterület, hogy egyéb, szociális elemet tartalmazó szabályozással próbálják kiváltani az életbiztosítást. Figyelemmel azonban arra, hogy a jelenlegi kedvezményezetti körhöz képest csökkentésre került volna sor, belügyminiszterúr az életbiztosítási konstrukció megtartásáról döntött. Az új szerződést megkötöttük, ez jogfolytonosan, 2023. április 81-tól két évre, változatlan feltételekkel és személyi körben érvényes szerződéssel rendelkezik az állomány. Az irányított szervek tájékoztatása a tárgyban megtörtént, fontos, hogy a kedvezményezett-jelöléseket – amennyiben nem a Ptk. szerinti örökös – újra meg kell tenni.

**Powell Pál nb. alezredes (MRK elnök):**

Megköszönte az életbiztosítást érintő kérdés hatékony megoldására irányuló munkát és erőfeszítést. Elnök úr indítványozta, hogy az MRK részére az életbiztosítási szerződés továbbításra kerüljön a hatékony tájékoztatás érdekében.

**Szőke Irma** **(BM gazdasági helyettes államtitkár):**

Jelezte, hogy az érintett szerződést és annak mellékleteit rendelkezésre bocsátja, de hangsúlyozta, hogy alapvetően a munkáltató, nem pedig az MRK feladata a megfelelő tájékoztatás.

**3. napirendi pont**

**Kovácsné dr. Szekér Enikő (BM személyügyi helyettes államtitkár):**

A napirendi pont felvételének indoka, hogy a tömbösített szolgálati időrendszer új szolgálatszervezési rendszer, ezért kiemelt fontossággal bír az eddigi tapasztalatok megosztása, értékelése (előzmény: a határvadász jogviszony létrehozásakor került bevezetésre ez a szolgálatteljesítési időrendszer). A tömbösített szolgálat szabályait a Hszt., valamint a belügyminiszter irányítása alá tartozó rendvédelmi feladatokat ellátó szervek hivatásos állományát érintő személyügyi igazgatás rendjéről szóló 31/2015. (VI. 16.) BM rendelettartalmazza. A két fő érintett szerv a Rendőrség és a Büntetés-végrehajtási szervezet.

*A Rendőrség által jelzett tapasztalatok:*

* **Valamennyi területi** szerv alkalmazza a tömbösített szolgálati időrendszert, ezen felül **9 területi szerv teljes közterületi állománya** abban teljesíti szolgálatát.
* A rendészeti országos rendőrfőkapitány-helyettes feladatszabása alapján **12 (12,5) óránál hosszabb szolgálat csak eseti jelleggel tervezhető**, ha azt konkrét feladat vagy körülmény indokolttá teszi. A meghatározásba különösen a járőrszolgálati, határrendész és útlevélkezelő, objektumőri, fogdaőri, szolgálatparancsnoki, körzeti megbízotti, ügyeleti szolgálati stb. beosztások tartoznak.
* A **magyar-szerb határszakaszhoz** átrendelt ideiglenes jelleggel szervezett csapatszolgálati század állományát tömbösített szolgálati időrendszerben kell foglalkoztatni.
* A visszajelzések alapján a veszélyhelyzet során bevezetett szolgálatvezénylési intézkedéseket pozitívumként értékelték (kiszámíthatóbb, több szabadidő). Egyidejűleg a túlszolgálatok száma is jelentősen csökkent.

*A büntetés-végrehajtási szervezet által jelzett tapasztalatok:*

* A tömbösített szolgálatot 2023. július 1-jétől kezdődően az egyes Agglomerációs Központokban létrehozott **Készenléti Alosztályok** állománya esetében alkalmazzák. Rendszerint körletfelügyelői, mozgatási és előállítási feladatokban.
* Az alosztályok összlétszáma jelenleg 70 fő, ebből átlagosan 40-45 fő személyi állományi tag tömbösített szolgálati időrendszerben teljesít szolgálatot. Esetükben a napi szolgálatteljesítési idő – a havi munkaidőkeretre is figyelemmel – legfeljebb 15.30 óra.
* Prognosztizálható a tömbösített munkarend kiterjedtebb alkalmazása.

**Kovácsné dr. Szekér Enikő (BM személyügyi helyettes államtitkár):**

Felkérte az érintett szervek jelenlévő képviselőit az ismertetett tapasztalatokhoz kapcsolódó esetleges kiegészítések megtételére.

**Dr. Czene Csaba r. ezredes** (**Országos Rendőr-főkapitányság Személyügyi Főigazgatóság, Humánigazgatási Szolgálat szolgálatvezetője):**

Nem kívánt további észrevételt tenni, de megjegyezte, hogy a kezdeti negatív visszajelzéseket egyértelműen felváltották a pozitív tapasztalatok.

**Sipos János bv. ezredes (Büntetés-végrehajtás Országos Parancsoksága, Humán Szolgálat Személyügyi Főosztály vezetője):**

Nem kívánt további észrevételt tenni.

**Markovics György r. alezredes (MRK alelnöke, Rendőrségi Tagozat):**

Az érintett napirendi pontot a Rendőrségi Tagozat kezdeményezte. Felhívta a figyelmet arra, hogy a tömbösített szolgálati időrendszer bevezetésével a rögzített pihenőnapok száma csökkent. Javasolta a pihenőnapokon túl a munkaközi szünetre vonatkozó szabályozás áttekintését, szükség esetén a módosítását.

**Kovácsné dr. Szekér Enikő (BM személyügyi helyettes államtitkár):**

Az ismertetett javaslat megvalósíthatóságát a szakterület – az érintett rendvédelmi szervek észrevételeinek, tapasztalatainak áttekintését követően – megvizsgálja.

**4. napirendi pont**

**Powell Pál nb. alezredes (MRK elnök):**

A becsületbírósági, valamint az egészségkárosodási ügyekből látszik, hogy az állomány tekintetében bizonyos betegségek növekvő számot mutatnak, ezért belügyminiszter úr feladatszabása alapján – Jenei Zoltán főigazgató úr közreműködésével – megvizsgálták, hogyan lehetne megoldani a megfelelő szűrővizsgálatok biztosítását (szűrőbuszok vármegyéknél történő igénybevétele).

**Kovácsné dr. Szekér Enikő (BM személyügyi helyettes államtitkár):**

Szabályozási oldalról nincs erre vonatkozó kötelezettség, központi program. Azonban a rendvédelmi egészségügyben, az alkalmasságvizsgálatokkal megindult folyamat során, a kialakított rendszerben különös hangsúly került a prevencióra, az egészségfejlesztés fontosságára. A szabályozási oldal megfelelő, a belügyminiszter irányítása alatt álló egyes rendvédelmi feladatokat ellátó szerveknél foglalkoztatott hivatásos állomány és rendvédelmi igazgatási alkalmazotti állomány alkalmasságvizsgálatáról 45/2020. (XII. 16.) BM rendelet átfogóan tartalmazza a szükséges rendelkezéseket, elvárásokat a munkáltató felé (egészségfejlesztés, egészégmegőrzés, prevenciós kérdőív, időszakos alkalmasságvizsgálat). A belügyminiszter irányítása alá tartozó rendvédelmi szerveknél folyó egészségügyi szakterületi tevékenységről szóló 20/2023. (VII. 14.) BM utasítás alapján a személyi állomány és a védett személyek és a fogvatartottak testi és lelki egészségének védelme kiemelt szerepet kap. A rendvédelmi szerv egészségügyi szakterületi tevékenysége magában foglalja a rendvédelmi egészségügyi tevékenység körébe tartozó feladatok, valamint a támogató tevékenységek együttes ellátását (ez utóbbiak pl. szűrővizsgálatok, önkéntes véradás szervezése). A napirend célja a hivatkozott jogszabályokban rögzített munkáltatói kötelezettségek megvalósítását támogató feltételek beazonosítása, megtalálása. Ennek érdekében előzetesen bekértük a rendvédelmi szervektől az egészségügyi szűrővizsgálatok (szűrőbuszok vármegyéknél történő igénybevétele) bevezetésének lehetőségét érintő észrevételeket, javaslatokat.

ORFK:

* Az időszakos **orvosi alkalmassági vizsgálatok** során a teljes állomány részt vesz laborvizsgálaton, 40 év felett tüdőszűrésen, fogászati szűrésen, férfiak 45 éves kor felett urológiai szűrésen, nők legalább 3 évente nőgyógyászati szűrővizsgálaton, valamint 45 év felett legalább 2 évente mammográfiás szűrésen.
* A belügyi **alapellátó orvosi rendelőkben** az orvosi alkalmasságvizsgálat során többek között a kórelőzmények részletes kikérdezése, általános fizikális vizsgálat, vérnyomásmérés, testsúly, testmagasság mérése, EKG vizsgálat, szív-érrendszeri kockázat felmérése, egészséges életmód tanácsadás történik. Az állomány bármilyen egészségi problémájával fordulhat választott háziorvosa mellett az illetékes belügyi alapellátó orvosához, vagy belügyi fogorvosához (beutaló).
* A munkatársak egészségügyi helyzete megfelelő. Az általános rendőrségi feladatokat ellátó szerv állományának egészségi állapota, az egészségügyi, orvosi és pszichológiai ellátása és betegségekre, kórmegelőző állapotokra való átszűrtsége **jobb a magyar lakosság átlagánál**.
* A szűrőbuszokon elérhetővé teszik a vizsgálatokat a távol eső településeken élő lakosság számára. Az NNK irányításával indult meg a többféle szűrést biztosító **„Helybe visszük a szűrővizsgálatot”** kezdeményezés. A buszokon általános állapotfelmérésre és különböző szakorvosi vizsgálatra is sor kerülhet (pl. vérnyomás-, vércukor- és koleszterinszint mérés, kardiológiai vizsgálat és nőgyógyászati vizsgálat, méhnyakszűrés, szájüregi szűrés és szív- érrendszeri rizikószűrés).
* A vármegyeszékhelyeken található rendőrségi alapellátó egységekben a szükséges szűrővizsgálatok rendelkezésre állnak, a vármegyeszékhelyen elérhetők, egészségegyenlőtlenség csökkentésre esetükben nincs szükség.

OKF:

* A területi szervek felvették a kapcsolatot OKFŐ területi szerveivel és csatlakoztak a **„Helybe visszük, a szűrővizsgálatokat**” programhoz, mely a munkahelyek részére is lehetőséget biztosít szervezett szűrésekre. Ezidáig Somogy és Heves vármegyékben gyűjtöttek tapasztalatokat a szűrőbusz által biztosított szűrővizsgálatokkal kapcsolatban. A szűrőbuszon lehetőség volt
* szájüregi rák szűrésre, valójában egy teljes fogászati átvizsgálásra,
* testösszetétel mérésre (súly, testzsír, izomerő analízis, melyet tanácsadás követett),
* érszűkület szűrésre,
* ujjbegyből történő vérvételre, mellyel vércukor, koleszterin, húgysav szint és PSA meghatározásra van lehetőség.

Az orvosi kapacitás függvényében bőrgyógyászati szűrés, melanoma bőrrák felismerése érdekében és belgyógyászati/kardiológiai/Ultrahang/carotis ultrahang szűrés is lehetséges.

BVOP:

* A rend-és honvédelmi és **fogászati alapellátás** keretében minden agglomerációban biztosított.
* Az **alapellátás** keretében lehetőség nyílik a munkavállalók – 51/1997. (XII. 18.) NM rendeletben – életkoronként és rizikócsoportonként meghatározott szűrővizsgálatainak elvégzésére (a szűrővizsgálatok költségei a rendvédelmi szervet terhelik). A bv. szervezetnél a rend-és honvédelmi alapellátásban rendelkezésre álló orvosi rendelők, az orvostechnikai eszközpark állapota és összetétele lehetőséget ad az egyébként a munkavállaló háziorvosa által végzendő 21-64 közötti korosztály szűrővizsgálatainak biztosítására.
* Azon szűrővizsgálatokra, melyek az alapellátás keretében nem kivitelezhetők, a rend- és honvédelmi alapellátást nyújtó orvos **beutalja** a munkavállalót. Ezek a szűrővizsgálatok az NM rendelet szerint az alábbiak:
* a 25 és 65 év közötti nők háromévenként méhnyakszűrés,
* a 45 és 65 év közötti nők kétévenként emlőszűrése,
* mellkas-szűrővizsgálat (tüdőszűrés) végzése.
* A kollégák **egészségtudatossága** sok esetben fejlesztésre szorul, melynek hatékony eszköze lehet a szűrőbuszok rendszerbe állítása. A BVOP – az OKFŐ leszerelt szűrőbusz felajánlása alapján – megvizsgálta annak lehetőségét, hogy a **tüdőszűrő vizsgálatok és a személyi állomány egyéb szűrővizsgálatai szűrőbuszban, mobil egészségügyi szolgáltatásként** miként valósíthatóak meg; 3 db leszerelt szűrőbusz átvételét kezdeményezték az OKFŐ-tól. A járművek átvétele 2023. október 1-jéig megvalósul.
* Az egészségügyi szakterület az időszakos, hivatásos szolgálati beosztáshoz kapcsolódó/munkaköri alkalmassági vizsgálatok kiegészítésére a következő **szakrendelések** tárgyi és személyi feltételeinek kialakításával lát lehetőséget: szemészet, bőrgyógyászat, belgyógyászat, képalkotó diagnosztika – ultrahang vizsgálat, nőgyógyászat, urológia, tüdőgyógyászat – tüdőszűrés.

NVSZ:

* Az NVSZ személyi állományára, valamint közeli hozzátartozóikra és az NVSZ-től nyugállományba helyezettekre kiterjedően **Együttműködési Megállapodást kötött a Bajcsy-Zsilinszky Kórház és Rendelőintézettel.** Ez alapján az állomány egészségi állapotának gyógyító-megelőző ellátása, rehabilitációja a kórházi és járóbeteg-szakellátás, fekvőbeteg-szakellátás, valamint ügyeleti ellátás körébe tartozó egészségügyi szolgálatatások térítésmentes igénybevételével valósul meg. Biztosítja azérintett személyi kör részére a szükséges szakorvosi, diagnosztikai vizsgálatok elvégzését. Az egészségügyi ellátás biztosítása elősegíti a munkába való mielőbbi visszaállítást.

TEK:

* A TEK egészségügyi helyzete kimagaslónak tekinthető. Az alapellátáson kívül nem külsős helyszínen a következő **szakrendeléseket** lehet igénybe venni: kardiológia, ortopédia-trauma, reumatológia, bőrgyógyászat, endokrinológia, infektológia, pszichiátria, belgyógyászat.
* A fentieken kívül **szűrőbuszok** jelenlétével:
* mammográfiai szűrővizsgálat,
* nőgyógyászati szűrővizsgálat.

Idén a kollégák számára biztosított volt vastagbélszűrési programban is részt venni.

OIF:

* Nem rendelkezik önálló egészségügyi szolgálattal.

**Kovácsné dr. Szekér Enikő (BM személyügyi helyettes államtitkár):**

Felkérte az érintett szervek jelenlévő képviselőit az előzőek esetleges kiegészítésére.

**Dr. Szomolányi Gábor r. ezredes** (**Országos Rendőr-főkapitányság Személyügyi Főigazgatóság, Egészségügyi Szakirányító és Hatósági Főosztály vezetője):**

Felhívta a figyelmet a kötelező egészségbiztosítás keretében igénybe vehető betegségek megelőzését és korai felismerését szolgáló egészségügyi szolgáltatásokról és a szűrővizsgálatok igazolásáról szóló 51/1997. (XII. 18.) NM rendelet 2. (háziorvos tekintetében irányadó rendelkezések) és 3. mellékletére. Amennyiben az állomány tagjainál elmarad a 2. mellékletben rögzített – a háziorvos által észlelendő – szűrővizsgálat, a rendvédelmi szervek ezt pótolják.

A Kétlépcsős Integrált Alkalmasságvizsgálati Rendszer keretében a szükséges vizsgálatokat elvégzik, vagy beutalót adnak az érintettnek. Bár az állomány egészségfejlesztése több forrást igényel, a rendelkezésre álló költségvetést felelősségteljesen kell kezelni; a jelenlegi ellátórendszerből szükséges megoldani a szűrővizsgálatok lebonyolítását. Fontos kiemelni, hogy ne legyenek a szűrővizsgálatok elérhetősége vonatkozásában területi különbségek, ennek érdekében minden kezdeményezés támogatandó. Ezredes úr kéri a központilag egységes feltételek biztosítását (a fedezet és az elérhetőség minden egyes állománytag részére azonos legyen).

**Vietórisz Ágnes** **(tű. ezredes, OKF Humánszolgálat vezetője):**

Kiegészítésképpen jelezte, hogy az OKF tekintetében régióban szervezett egészségügyi alapellátás van. Minden orvosi, pszichológiai beosztás betöltött, külön szűréseket is szerveznek. Indokolt lenne minden területi szervnél egészségügyi ellátó központ, de ehhez megfelelő forrás szükséges, mint ahogy a rekreációs, megelőzési programok biztosításához is. Az állomány egészségügyi helyzete jobb, mint a magyar lakosság átlagáé.

**Sipos János bv. ezredes (Büntetés-végrehajtás Országos Parancsoksága, Humán Szolgálat Személyügyi Főosztály vezetője):**

Az OKFŐ-től 3 db leszerelt szűrőbuszt vesznek át 2023. október 1-jével, de ezek felszerelése, humánerőforrás-biztosítása, illetve az agglomerációk „látogatásának” elvei (rotáció stb.) még kérdésesek.

**Dr. Nagy Eszter r. alezredes (Nemzeti Védelmi Szolgálat Humánigazgatási Főosztály vezetője):**

**Egy háziorvos és egy pszichológus működik az ellátórendszerben. Folyamatban van egy egészségügyi sportnap szervezése, emellett igénybe veszik a szűrőbuszok ellátásait.**

**Lázókné Horváth Veronika (Terrorelhárítási Központ HR Igazgató):**

A rendvédelmi szervnél az egészségügyi alkalmasság kérdése rendezett (évente van alkalmasságvizsgálat), a vonatkozó jogszabályokat végrehajtják. Helyben járóbeteg szakellátás biztosított, negyedévente pedig önkéntes véradást szerveznek.

**Nagy Mónika r. alezredes** **(Országos Idegenrendészeti Főigazgatóság Személyügyi Főosztály, főosztályvezető-helyettes):**

Az OIF nem rendelkezik önálló egészségügyi szolgáltatóval, de a Rendőrséggel együttműködnek, az NNK programja keretében szűrőbuszokat igénybe vesznek (évente kétszer).

**Tőzsér Norbert nb. ezredes (Alkotmányvédelmi Hivatal Személyügyi Főosztály vezetője):**

Az AH rendelkezik orvosi alap- és szakellátással (fogászat, neurológia, bőrgyógyászat, kardiológia). A rendelés/ellátás munkaidőben, hetente egyszer biztosított. Rendszeresen szerveznek önkéntes véradást.

**Dr. Boros Béla pénzügyőr alezredes (Nemzeti Adó- és Vámhivatal osztályvezető):**

**Az egészségügyi, pszichológiaii ellátásra önálló szervezeti egység áll rendelkezésre, vidéken szerződéses orvosok is besegítenek. A pénzügyőr állomány részére kötelező szűrések, a civil állomány részére alapszűrések vehetők igénybe, emellett a kötelező alkalmasság-vizsgálatok keretében is lefolytatnak szűrővizsgálatokat. Egyéni igények alapján beutalók kiadása történik. A hivatkozott szűrőbuszok igénybevételére a NAV részéről is igény mutatkozik.**

**Veres Tamás nb.ezredes (Információs Hivatal adminisztratív igazgató):**

**Önálló egészségügyi szolgálattal rendelkeznek, helyben, a teljes állomány részére (fogászat, radiológia, gasztroenterológia, pszichiátriai ellátás.).** Egyéb szűréseket a Bajcsy-Zsilinszky Kórház és Rendelőintézettel, illetve a Honvédkórházzal kötött együttműködési megállapodás alapján tudnak végezni**. Kampányszűréseket is folytatnak az állomány tekintetében (nőgyógyászat, fogászat, urológia, szemészet), illetve évente véradást szerveznek.**

**Dr. Turbéki-Wertán Luca nb. ezredes (Nemzeti Információs Központ Humánerőforrás Osztály vezetője):**

Jelenleg építi ki az egészségügyi szolgálatát, miután a jövőben a saját állománya lesz a szervezetnek. Az elsődleges cél az alapellátás kialakítása. **Egyelőre tervek vannak az egészségügyi szűrővizsgálatok megszervezésére.**

**Kovács Kálmán ogy. ezredes (Országgyűlési Őrség parancsnok-helyettes):**

Folyamatban van az egészségügyi és pszichológiai alapellátás megszervezése, melyet eddig a Rendőrség biztosított, de 2024. január 1-jétől az Országgyűlési Őrség feladata lesz (a legfőbb szempont az alapellátás garantálása). A társszervekkel jó kapcsolat és együttműködés áll fenn. A társszervek tapasztalatai alapján szeretnének szűrővizsgálatokat.

**Kovácsné dr. Szekér Enikő (BM személyügyi helyettes államtitkár):**

Felvetette, hogy az egészségügyi szűrés bevezetése tekintetében egységes rendezési elv indokolt.

**Powell Pál nb. alezredes (MRK elnök):**

Javasolta, hogy a meglévő erőforrások összevonása, a szűrőbuszok összehangolása, koordinációja szükséges (párhuzamosság elkerülése, valamennyi rendvédelmi ágazat állományának szűrése adott helyen, időpontban).

**Kovácsné dr. Szekér Enikő (BM személyügyi helyettes államtitkár):**

Összegzésképpen megállapította, hogy az OKFŐ bevonásával szakmai javaslat kidolgozása javasolt a tárgykörben.

**5. napirendi pont**

**Markovics György r. alezredes (MRK alelnöke, Rendőrségi Tagozat):**

Az MRK Rendőrségi Tagozat javasolta az érintett napirendi pontot, mivel a rendelkezésre álló felszerelés bővítése, modernizálása, ezzel összhangban központi döntés, központi költségvetés indokolt. Az MRK az új bevetési ruházat bevezetésével kapcsolatosan – amennyiben történt csapatpróba – annak a rendszeresítési folyamatában összegyűjtött tapasztalatait szeretné megismerni, elsősorban a mérethelyesség és a minőség oldaláról (a beérkezett jelzések alapján a próbadarabok minősége jó, de a sorozatgyártásra került ruházat minősége – bár az ár ugyanaz - nem közelíti meg a próbadarabokét).

Az új pisztoly, elektromos sokkoló viselete kényelmetlen, nehezen lehet mozogni; ezzel összefüggésben több egyeztetésre is sor került. Javaslatként merül fel egy kiegészítő mellény (öv tehermentesítése), valamint könnyített sisak beszerzése, mely a BM felé igényként merül fel.

**Szőke Irma** **(BM gazdasági helyettes államtitkár):**

Jelezte, hogy megvizsgálják a beérkezett igényt.

**Simon Nimród (BM Műszaki és Vagyongazdálkodási Főosztály vezetője)**

Az új bevetési ruházattal kapcsolatosan történt csapatpróba, a termék bevezetése előtt több szervtől, az állomány széles köréből bekérték a véleményeket. A méret tekintetében olyan megoldás nem kivitelezhető, hogy az adott termék mindenkinek jó, de finomhangolásra mindenképpen sor kerül.

**Markovics György r. alezredes (MRK alelnöke, Rendőrségi Tagozat):**

Kérdésként tette fel, hogy a 22M ruházat csapatpróbájára hol került sor; emellett a csapatpróba tapasztalatait tartalmazó jegyzőkönyv megtekintésének igényét is jelezte a BM felé.

**Simon Nimród (BM Műszaki és Vagyongazdálkodási Főosztály vezetője)**

Több ütemben, széles állományt érintően történt a csapatpróba 5 évvel ezelőtt. A ruházat megítélése vegyes volt. A 15 M alapján készült a mérték, a formai kialakítás előre rögzítésre került; vizsgálták a termék árát is. A KR kezdeményezése alapján a 15M formai kialakításával, a 10M-es alapanyaggal készült el az új ruházat. 27 méretállás lesz az állomány vonatkozásában, az átállás folyamatban van.

**Markovics György r. alezredes (MRK alelnöke, Rendőrségi Tagozat):**

További kérést fogalmazott meg a lábbelik minőségének javítása terén (talp elválik a felsőrésztől).

**6. napirendi pont**

**Powell Pál nb. alezredes (MRK elnök):**

Az Egyebek napirendi pont keretében kérdésként fogalmazta meg, hogy a leszerelt kollégák visszavétele milyen szabályok alapján történik.

**Kovácsné dr. Szekér Enikő (BM személyügyi helyettes államtitkár):**

Jelezte, hogy a szervek tájékoztatása megtörtént: a visszavétel munkáltatói hatáskörbe tartozó döntés, a BM-nek e tekintetben nincs iránymutatása.

**Powell Pál nb. alezredes (MRK elnök):**

További kérdés, hogy

* Románia schengeni csatlakozásával az érintett állomány vonatkozásában mi az aktuális tennivaló?

Az ORFK képviselője válaszában jelezte, hogy az előkészítés folyamatban van, a kollégákat tovább kívánják foglalkoztatni. .

* A nyugdíj előtti rendelkezési állomány költségvetési hátterét 2024-től a rendvédelmi szerveknek kell biztosítaniuk, a központi költségvetés már nem finanszírozza. A NAV-nak ezzel összefüggésben folyamatban van egy törvénycsomagja, erről mit lehet tudni?

Kovácsné dr. Szekér Enikő jelezte, hogy a BM őszi törvénycsomagjában nem szerepel a jogintézmény módosítása. e tekintetben tehát nincs módosítási szándék a BM vezetése részéről; a finanszírozás megváltozása[[1]](#footnote-1) a munkáltatóknak jelent nehézséget; az állomány tagjait nem érinti a változás. A NAV tekintetében nem tud állást foglalni a BM.

**Kovácsné dr. Szekér Enikő** (BM személyügyi helyettes államtitkár):

A tervezett tűzoltó-perek kérdése a vitatott szolgálatszervezési kérdésekről, a sajtóban megjelent, a „Megelégelték az ingyenmunkát, perre mennek a tűzoltók” című cikkekkel kapcsolatban jelezte a kérdés fontossága okán e tárgykört a BÉT-en megvitatni. Hangsúlyozta az alábbiakat:

* A szolgálateljesítésre vonatkozó szabályozás a Hszt-ben szerepel. A szabályozás megfelel az uniós munkaidő-szervezési irányelvnek, azaz a munkaidő-szervezés egyes szempontjairól szóló 2003. november 4-i 2003/88/EK európai parlamenti és tanácsi irányelvnek (a továbbiakban: Irányelv). A szövegezés konszenzus eredménye, mellyel a munkavállalói oldal is egyetértett, kialakításakor a jogalkotó figyelemmel volt a korábbi ún- tűzoltó-perekre is.
* A Hszt. rendelkezése szerint a szolgálati érdekből elrendelhető túlszolgálat maximális időtartamát úgy kell meghatározni, hogy a heti szolgálatteljesítési idő és a túlszolgálat együttesen nem haladhatja meg az Irányelvben meghatározott heti időtartamot, azaz az átlagos munkaidő, a túlórát is beleértve, ne haladja meg a 48 órát. A szolgálat-teljesítési idő és a túlszolgálat együttes maximális tartama került meghatározásra.
* A megfelelő szabályozást és jogalkalmazást támasztja alá, hogy a szolgálatszervezéssel, túlszolgálat kifizetéssel kapcsolatban egy szolgálati panasz sem érkezett. Figyelemmel arra, hogy a tárgyban az Országos Katasztrófavédelmi Főigazgatóságon szolgálati panasz nem kerül benyújtásra, a bírói út igénybevétele megkérdőjelezhető, hiszen a belső jogorvoslati rendszer nem került kimerítésre. A sajtóban megjelent cikkben foglaltakat nem lehet általánosságban megítélni, konkrét ügyeket és felmerült kérdéseket lehet kivizsgálni.

A BM javasolja a BÉT-nek, hogy Munkacsoport vizsgálja meg a kérdéses eseteket. A tervezett Munkacsoport a BM, az OKF, a HTFSZ és az MRK képviselőiből állna, amennyiben a BÉT elfogadja.

**Kovácsné dr. Szekér Enikő (BM személyügyi helyettes államtitkár):**

További kérdés híján az ülést bezárta.

2023. szeptember „ „

|  |  |
| --- | --- |
|  |  |

1. 2023. évi LIII. törvény Magyarország 2024. évi központi költségvetésének megalapozásáról (110. §) [↑](#footnote-ref-1)